Dansk pris på elektrisk Opel Frontera – Starter ved 199.900 kroner

Opel er klar med priserne på mærkets nye elektriske SUV, Opel Frontera, som får officiel Danmarkspremiere i uge 21. Med en indstigningspris på 199.900 kroner er den nye Frontera blandt de billigste elbiler i SUV-klassen – og den bliver tilgængelig hos alle Opel-forhandlere landet over.

Den elektriske Frontera er udviklet med fokus på daglig brug og henvender sig især til familier, der ønsker en rummelig og økonomisk tilgængelig elbil, fortæller Opel. I forbindelse med prissætningen siger Lars Styrk Baggersgaard, der er Commercial Manager hos Wismo Group:

“Det er en bil, der er skabt med tanke på familiens hverdag – rummelig, praktisk og nem at leve med. Og med en frapris på bare 199.900 kr. er det ikke bare en attraktiv elbil, men også blandt klassens billigste elektriske SUV’er – hvilket gør det muligt for endnu flere danskere at tage springet til el.”

Frontera leveres med fem års fabriksgaranti og fås i tre udstyrsvarianter: Edition, Elegance og GS.

Basisudgaven byder på bl.a. 10-tommer digitalt førerdisplay, parkeringssensor bag, aktiv vognbaneassistent, automatisk nødbremse og træthedsregistrering. For dem der ønsker mere komfort og udstyr, tilbyder Elegance og GS-niveauerne blandt andet opvarmede sæder og rat, klimaanlæg, trådløs opladning, navigation og LED-lys.

Under motorhjelmen ligger en 113 hestekræfters elmotor koblet til et 44 kWh LFP-batteri. Det giver en opgivet rækkevidde på op til 305 kilometer (WLTP), og bilen kan hurtiglade fra 20 til 80 procent på omkring 26 minutter. Ladeeffekten er angivet til 83 kW DC.

Designmæssigt er Frontera kendetegnet ved en robust front, brede hjulkasser og markante C-stolper, mens kabinen rummer op til fem personer og op til 1.600 liter bagageplads med bagsæderne lagt ned. Digitalt udstyr som Opel Pure Panel med to 10” skærme, trådløs Apple CarPlay og Android Auto samt fem USB-C-porte.

Den nye Opel Frontera lander officielt i Danmark i uge 21 og kan ses hos landets Opel-forhandlere fra da af.

Opel Frontera | Edition | Elegance | GS
Pris | 199.900 kr. | 214.990 kr. | 229.990 kr.
Udvalgt udstyr | 16” stålfælge, indfarvede kofangere, sorte sidespejlskapper, el-justerbare sidespejle, tonede bagruder, halogen baglygter, smartphone station med 10” digitalt førerdisplay, USB-C opladningsport foran, Bluetooth handsfree og stemmestyring, parkeringssensor bag, skiltegenkendelse, fartbegrænser, aktiv vognbaneassistent, automatisk nødbremse og træthedsregistrering. | Varme i forsæder, opvarmet rat i vegansk kunstlæder, opvarmet forrude, klimaanlæg (1 zone), Intelli-Seat komfortsæder, multimedia infotainment ”CRONY” med DAB+ radio, 10” HD-touchskærm med 3D-navigation, 6 højttalere, trådløs Apple CarPlay og Android Auto, bakkamera, trådløs opladning af smartphone og midterarmlæn foran med opbevaringsrum. | 17” alufælge, GS Style Pack, højglans sorte sidespejle (elektrisk justerbare, opvarmede og sammenklappelige), sorte tagrælinger, sort tag og A-stolper, sort Vizor-logo for og bag, blindvinkelassistent, parkeringssensorer for og bag, automatisk nedblændelig bakspejl, LED-baglygter og LED-blinklys i sidespejle og LED-loftlys.

Dansk pris på elektrisk Opel Frontera – Starter ved 199.900 kroner